GULF เทรดวันแรกพุ่ง 27% ทะลุ 57 บาท วอลุ่มกระฉูด 7.94 พันลบ.
GULF เทรดวันแรกพุ่ง 27% ทะลุ 57 บาท วอลุ่มกระฉูด 7.94 พันลบ. โดยเปิดที่ 57.50 บ. จาก IPO 45 บาท ล่าสุด ณ เวลา 10.03 น. ราคาอยู่ที่ 57.25 บาท บวก 12.25 บาท หรือ 27.22% สูงสุด 59.50 บาท ต่ำสุด 57 บาท ด้วยมูลค่าซื้อขาย 7.94 พันลบ.
6 ธ.ค. 2560

ผู้สื่อข่าวรายงานว่า ราคาหุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 10.00 น. ราคาอยู่ที่ 57.25 บาท บวก 12.25 บาท หรือ 27.22% สูงสุด 59.50 บาท ต่ำสุด 57 บาท ด้วยมูลค่าซื้อขาย 7.94 พันล้านบาท
ทั้งนี้ GULF เข้าซื้อขายในวันนี้ (6 ธ.ค.60) เป็นวันแรก โดย IPO ที่ 45 บาท ซึ่งมีบล.กสิกรไทย, บล.ไทยพาณิชย์ และ บล.บัวหลวง เป็นที่ปรึกษาทางการเงิน
อนึ่ง GULF เป็นผู้ประกอบธุรกิจในการถือหุ้นในบริษัทอื่น (Holding Company) ที่ประกอบธุรกิจหลักด้านการผลิตและจำหน่ายไฟฟ้า ไอน้ำและน้ำเย็น และธุรกิจอื่นๆ ที่เกี่ยวข้อง โดยร่วมกับพันธมิตรรายใหญ่จากประเทศญี่ปุ่น ได้แก่ กลุ่ม J-Power ผู้พัฒนาและผลิตไฟฟ้าชั้นนำของประเทศญี่ปุ่น จัดตั้งบริษัทร่วมทุนภายใต้ชื่อ บริษัท กัลฟ์ เจพี จำกัด ซึ่ง กัลฟ์ ถือหุ้น 40%
รวมทั้งยังได้ร่วมมือกับกลุ่มบริษัท Mitsui จัดตั้งบริษัทร่วมทุน 2 บริษัทได้แก่ บริษัท กัลฟ์ เอ็มพี จำกัด และ บริษัท อินดิเพนเดนท์ เพาเวอร์ ดีเวลลอปเมนท์ จำกัด ซึ่ง กัลฟ์ถือหุ้น 70% และ 51% ตามลำดับ เพื่อดำเนินโครงการโรงไฟฟ้าก๊าซธรรมชาติในประเทศไทย ทั้งนี้ บริษัทอยู่ระหว่างดำเนินการเพิ่มสัดส่วนการถือหุ้นในบริษัท อินดิเพนเดนท์ เพาเวอร์ ดีเวลลอปเมนท์ จำกัด เป็น 70% ซึ่งคาดว่าจะสามารถเพิ่มสัดส่วนการถือหุ้นแล้วเสร็จก่อนวันที่ 28 ก.พ.61
นอกจากนี้ บริษัทฯ ยังถือหุ้น 9.09% ใน SPCG ผู้ประกอบธุรกิจผลิตและจำหน่ายไฟฟ้าจากพลังงานแสงอาทิตย์รายใหญ่ที่สุดของไทย และถือหุ้น 0.46% ใน EDL Generation ผู้ผลิตและจำหน่ายไฟฟ้าในประเทศลาว ขณะเดียวกัน ยังอยู่ระหว่างขั้นตอนการพัฒนาธุรกิจจัดจำหน่ายก๊าซธรรมชาติทางท่อให้ลูกค้าอุตสาหกรรมในนิคมอุตสาหกรรมของกลุ่ม WHA อีกด้วย
 
 